钦定古今图书集成/明伦汇编/氏族典/第058卷 > 徐范
## 钦定古今图书集成/明伦汇编/氏族典/第058卷 > 徐范

按《宋史徐范传》，“范字彝父，福州候官人。少孤，刻苦授
徒以养母。与兄同举于乡，入太学，丞相赵汝愚去位，
祭酒李祥、博士杨简论救之，俱被斥逐。同舍生叩阍
上书，范亦书名。书奏，𠈁胄大怒，各送五百里编管。范
谪临海，与兄归同往，禁锢十馀年。登嘉定元年进士
第，授清江县尉，辟江淮制置司准备差遣，差主管户”
部架阁，改太学录，迁国子监主簿。丐外，添差通判泽
州。湖湘大旱，振救多所裨益。知邵武军，寻召赴行在，
迁国子监丞，徙太常丞、权都官郎官，改秘书丞、著作
郎、起居郎兼国史编修、《实录》检讨。以朝奉大夫致仕，
卒，赠朝请大夫、集英殿修撰。